- Jeg kunne på sigt godt tænke mig at se Andreas Christensen på den defensive midtbane, siger Åge Hareide, der mener Chelsea-spilleren er bedst i et tre mands forsvar

På mange måder er det lidt af et paradoks. Andreas Christensen kommer lige fra en kamp, hvor han fuldstændig udraderede Romelu Lukaku og for et par måneder siden neutraliserede han fuldstændig brandvarme Harry Kane.

På mange måder burde den 21-årige landsholdskomet, som Åge Hareide efter sin første landskamp sidste år mod Island sammenlignede med Franz Beckenbauer, være sikker starter. Men sådan er virkeligheden ikke.

Ingen betydning hvor du kommer fra

Uanset hvad du hedder og hvor du kommer fra, så kan det ikke sikre dig en plads på det danske landshold.

Når Åge Hareide skal sætte sit hold, har det reelt ingen betydning, at Andreas Christensen spiller på et af Europas ti bedste klubhold, mens Andreas Bjelland med Brentford ligger og roder rundt i den tunge ende af Championship.

Det handler i udpræget grad om relationer. Om at kunne fungere optimalt sammen. Hvem der passer bedst sammen i pressede situationer og når bolden skal føres frem ad banen.

I tre af de fire seneste landskampe har Andreas Bjelland og Simon Kjær bevist, at de lige nu er Hareides foretrukne stopperpar efter eksperimentet med et tre mands forsvar er blevet skrinlagt. Lørdag aften bliver det også Kjær og Bjelland i Parken, hvis ikke der opstår en pludselig skade før kampen.

Vil se Andreas på midtbanen

- Andreas Christensen har gjort det rigtig godt. Ingen er i tvivl om hans potentiale. Men uanset om du kommer fra Real Madrid, Barcelona eller Chelsea, så handler det om holdet. Det handler om, at vores hold skal fungere bedst muligt.

- Andreas Christensen er meget interessant at følge. Jeg synes, han er bedre i et tre mands forsvar, som han spiller i Chelsea. Det er min fornemmelse, han vil banke på til forskellige positioner på vores hold i fremtiden. Jeg kunne eksempelvis godt tænke mig at se ham på den defensive midtbane, siger Åge Hareide og udtrykker stor tilfredshed med sit nuværende stopperpar:

- Andreas Bjelland og Simon Kjær har fungeret rigtig godt sammen. De supplerer hinanden rigtig godt, påpeger han.

Simon Kjær, Thomas Delaney og Andreas Bjelland følger træningen fra bænken. Lørdag er alle tre på banen mod Irland. Foto: Lars Poulsen.

Masser af tålmodighed

På trods af den aktuelle klubsucces kommer Andreas Christensen ikke til at slå i bordet overfor landstræneren. Tværtimod.

Han sætter ubetinget landsholdet over sit eget ego.

- Simon Kjær og Andres Bjelland har gode resultater og spillet rigtig godt. Der er ingen grund til at ændre på det. Jeg er ung og kan altid spille mig på holdet. Lige nu har jeg masser af tålmodighed. Det eneste jeg ønsker er, at vi kommer til VM, siger Andreas Christensen og drager sammenligning med sin nærmeste konkurrent – Andreas Bjelland.

- Vi er meget samme type. Vi er begge meget rolige med bolden og kan lide at spille den fremad banen. Han er mere erfaren end mig, mens jeg har lidt mere fart i fødderne, siger Chelsea-spilleren.

Han er til gengæld klar til Hareides udfordring om en plads på den defensive midtbane i fremtiden.

- Det ser jeg ingen problemer i. Det er lang tid siden, jeg senest spillede den plads. Jeg skal lige bruge lidt tid til at vænne mig, men er klar til at spille der igen, siger Andreas Christensen, der under U21 EM i 2015 spillede på den defensive midtbane.

Andreas Christensen leverede en stor indsats i søndags, da Chelsea besejrede Manchester United 1-0. På trods af de fine præstationer for sit klubhold, har han tålmodighed på landsholdet. Han kan godt forstå, Kjær og Bjelland spiller, fordi de har gjort det så godt sammen. Foto: AP

Mange gode stoppere

29-årige Andreas Bjelland har ikke kun distanceret Andreas Christensen. Jannik Vestergaard og Mathias Zanka Jørgensen står også bagved i køen og banker på.

- Jeg mener, jeg har bevist mit værd på landsholdet, hvor jeg har spillet tre af de fire seneste kampe, og jeg synes, at det har fungeret rigtig godt med Simon og mig.

- Vi har mange rigtig gode stoppere, hvor Andreas er en af dem. Han er en ung og utroligt talentfuld spiller, og jeg må bare tage hatten af for ham og det arbejde, han gør. Men jeg synes stadig, jeg har meget at tilbyde på landsholdet, siger Andreas Bjelland.

Kendskab giver ro

Andreas Bjelland sad over mod Rumænien, fordi han ikke var helt klar efter kampen mod Montenegro, men han glæder sig til samarbejdet med Simon Kjær bliver genoptaget mod Irland.

- Vi kender hinanden rigtig godt og har spillet sammen mange år - eller i hvert fald været i truppen sammen. Både vores styrker og svagheder. Det kendskab giver en vis ro til det hele, og vi har været gode til at bakke hinanden op.

Jeg har noget erfaring, og så har jeg en venstrefod, der kan præge kampene. Det er tit lettere at bygge spillet op med en højre- og en venstrebenet stopper, hvis man gerne vil have bolden meget, pointerer Andreas Bjelland.

Ekstra Bladets landsholdsreporter sætter Danmarks hold mod Irland

Danske stjerner i klub-krise før gyser: 'Forsøger at lægge det bag mig'

Se også: Hævnens time: Giv Keane det blå øje tilbage!

De afslører fodboldlandsholdet bag facaden: Tinder-profiler og kaos-regime